Radovan Karadžić

Radovan Karadžić (på serbisk kyrillisk: Радован Караџић; født 19. juni 1945 i Petnjica i Montenegro, den gangen en del av Jugoslavia) er en serbisk domfelt krigsforbryter som var leder for serberne i Bosnia-Hercegovina under Bosnia-krigen (1992–1995), president i den selvoppnevnte serbiske republikken fra 1992 til 1996 og grunnlegger av nasjonalistpartiet Det serbiske demokratiske parti (SDS).

I 1995 ble han siktet for krigsforbrytelser, etnisk rensning og forbrytelser mot menneskeheten av Det internasjonale krigsforbrytertribunalet for det tidligere Jugoslavia, og det ble utstedt en internasjonal arrestordre på ham. Han blir holdt ansvarlig for Srebrenica-massakren og den langvarige beleiringen av Sarajevo (1992–1996) som kostet flere tusen mennesker livet.

Karadžić gikk under jorden i 1997 og ble arrestert i en buss i Beograd 18. juli 2008. Den 24. mars 2016 fant Det internasjonale krigsforbrytertribunalet for det tidligere Jugoslavia Karadžić  skyldig i folkemord, forbrytelser mot menneskeheten og krigsforbrytelser. Han ble dømt til 40 års fengsel. Tiltaltes forsvarer meldte etter domsavsigelse at dommen ville bli anket. I mars 2019 ble straffen skjerpet til livsvarig fengsel.

 Tidlig liv 
Radovan Karadžić ble født i Petnjica nær Šavnik i Montenegro, den gangen en del av Den sosialistiske føderale republikken Jugoslavia (SFRY). Familien var en del av Serberklanen Drobnjaci. Faren hans, Vuko hadde vært medlem av tsjetnikene — hæren til det okkuperte Kongeriket Jugoslavias under andre verdenskrig. Han ble satt i fengsel av det påfølgende kommunistregimet, og satt der større deler av Radovans barndom. Karadžić flyttet til Sarajevo, Jugoslavia i 1960 for å studere psykiatri hos Sarajevo University School of Medicine. Han studerte nevrose, og depresjon hos Næstved sykehus i Danmark i 1970, og fortsatte studiene hos Columbia University i New York. Etter at han dro tilbake til Jugoslavia, jobbet han på Koševo sykehus. Han har også skrevet nasjonalistiske dikt, inspirert av den serbiske skribenten Dobrica Ćosić, som oppmuntret ham til å gå inn i politikken.

 Økonomiske forbrytelser 
I begynnelsen av 1983 flyttet Karadžić til Beograd der han begynte å arbeide på et sykehus i Beograd-forstaden Vozdovac. Familien ville ikke flytte fra Sarajevo så Karadžić ukependlet. 1. november 1984 ble Karadžić arrestert og anklaget for at han skulle ha misbrukt sykehusets penger. Pengene ble brukt til bygging av et fritidshus i den bosniske byen Pale i nærheten av Sarajevo. Etter 11 måneder i fengsel slapp han ut på grunn av mangel på bevis.

Kort etter reiste også domstolen i Sarajevo en annen anklage mot Karadžić for misbruk av penger. Den 26. september 1985 ble han dømt til 3 års fengsel for underslag av statlige midler.

 Bosnia-krigen 
I 1990 deltok han i grunnleggelsen av Det serbiske demokratiske parti (SDS).«Radovan Karadzic: Former Bosnian Serb leader», BBC News, 23. mars 2016. Lest 24. mars 2016. I 1992 ble han valgt til president i den serbiske utbryterstaten Republika Srpska. Med støtte fra Serbia ledet Karadžić bosnisk-serbiske styrker i kampen mot bosnjaker og kroater i Bosnia-krigen fra 1992 til 1995. De bosnisk-serbiske styrkene beleiret Sarajevo og fordrev bosnjaker og kroater fra sine hjem i det som er beskrevet som etnisk rensning. I juli 1995 ble over 8000 bosnjaker drept i Srebrenica-massakren.«Radovan Karadžić faces verdicts in war crimes trial at The Hague», The Guardian, 24. mars 2016. Lest 24. mars 2016. Som president var Karadžić øverstkommanderende for Republika Srpskas væpnede styrker.Case information sheet, Det internasjonale krigsforbrytertribunalet for det tidligere Jugoslavia.

I juli 1995 utstedte Det internasjonale krigsforbrytertribunalet for det tidligere Jugoslavia den første siktelsen mot ham for folkemord og andre forbrytelser begått i krigen.«Timeline of the Karadžić case», Det internasjonale krigsforbrytertribunalet for det tidligere Jugoslavia. Lest 24. mars 2016.

Før han gikk under jorden i 1997 fikk Karadžić ut 36 millioner tyske mark fra sentralbanken i Republika Srpska (ca. 144 millioner norske 1997-kronerGjennomsnittlig vekslingskurs mellom DM og NOK i 1997 var 4,08363). Etter pågripelsen i 2008 risikerte han derfor i tillegg tiltale for bedrageri.

 Tiltale og rettssak om krigsforbrytelser 
mini|Karadžić i retten i Haag i 2016.
Karadžić ble anklaget for å ha gitt ordre om etnisk rensning av bosniske kroater og bosnjaker. I 1996 ble han ettersøkt av Det internasjonale krigsforbrytertribunalet for det tidligere Jugoslavia.«Trial Chamber issues international arrest warrants against Karadzic and Mladic and rebukes Federal Republic of Yugoslavia and Republika Srpska for failing to arrest them», Det internasjonale krigsforbrytertribunalet for det tidligere Jugoslavia. Lest 24. mars 2016. Karadžić ble siktet for å stå bak Srebrenica-massakren, der over  muslimer ble drept. Srebrenica-massakren regnes som det største folkemordet i Europa etter andre verdenskrig. Han ble også siktet for folkemord i løpet av den 43 måneder lange beleiringen av Sarajevo, som kostet  menneskeliv. 

Karadžić ble pågrepet 21. juli 2008 i Serbia av serbiske sikkerhetsstyrker.«Radovan Karadzic tatt i Serbia», Dagbladet, 21. juli 2008. Han levde da i en leilighet i den serbiske hovedstaden under navnet dr. Dragan David Dabić, en stjålet identitet. Han hadde anlagt stort skjegg, utgav seg for å være ekspert på alternativ medisin og livnærte seg blant annet gjennom salg av potensfremmende amuletter. Den 30. juli 2008 ble han fløyet fra Serbia til Nederland, der han ble utlevert til krigsforbrytertribunalet i Haag. Karadžić ble satt i FNs krigsforbryterfengsel i Scheveningen i påvente av rettssaken mot ham.

Rettssaken ved Det internasjonale krigsforbrytertribunalet for det tidligere Jugoslavia startet 26. oktober 2009. Forhandlingene tok 498 dager og 11 500 beviser ble fremlagt for tribunalet. Tribunalet avhørte 586 vitner, hvorav 337 var innkalt av aktoratet, 248 av forsvarersiden og ett av tribunalet selv. Saken gjaldt elleve tiltalepunkter: to for delaktighet i folkemord, fem for forbrytelser mot menneskeheten og fire for brudd på krigens folkerett. Sluttprosedyren endte i oktober 2014. 

Den 24. mars 2016 falt det dom i saken.«Tribunal convicts Radovan Karadžić for crimes in Bosnia and Herzegovina», Det internasjonale krigsforbrytertribunalet for det tidligere Jugoslavia, 24. mars 2016. Lest 24. mars 2016. Karadžić ble funnet skyldig i ti av tiltalepunktene som gjaldt folkemord, forbrytelser mot menneskeheten og krigsforbrytelser, inkludert punktene som gjaldt folkemordet i Srebrenica og beleiringen av Sarajevo. Han ble frikjent på ett tiltalepunkt.«Karadzic dømt til 40 års fengsel for folkemord», NRK, 24. mars 2016. Lest 24. mars 2016. Det gjaldt det andre tiltalepunktet om folkemord, som omhandlet drap i andre kommuner, der tribunalet ikke fant tilstrekkelige bevis for å dømme ham.«Karadzic skyldig i folkemordet i Scebrenica - 40 års fengsel», Aftenposten, 24. mars 2016. Lest 24. mars 2016. Han fikk 40 års fengsel.«Karadzic jailed for Bosnian genocide», BBC News, 24. mars 2016. Lest 24. mars 2016. Dommen kunne påankes, noe forsvareren sa ville bli gjort. Dommen var ikke rettskraftig per mars 2016. Tiltaltes advokat sa at dommen ville bli anket, og forsvarerne forventet at 30 dagers-fristen for å anke, ble forsøkt forlenget. Også påtalemyndigheten anket. Etter ankebehandling avviste retten anken fra Karadžić, bortsett fra på ett punkt, og skjerpet i mars 2019 straffen til livsvarig fengsel. Denne dommen var endelig og rettskraftig uten mulighet for videre anke. Karadžić ba likevel domstolen om å vurdere straffeutmålingen og endre livstidsdommen. Domstolen må ta stilling til om en slik anke skal tillates.

 Bibliografi 
 1990: Crna bajka (Svjetlost, Sarajevo)
 1992: Rat u Bosni: kako je počelo
 1994: Ima čuda, nema čuda
 2001: Od Ludog koplja do Crne bajke (Dobrica knjiga, Novi Sad)
 2004: Čudesna hronika noći (IGAM, Belgrade)
 2005: Pod levu sisu veka (Književna zajednica "Veljko Vidaković", Niš)

 Referanser 

 Eksterne lenker 


  Radovan Karadžić Case – Key information & Timeline, Det internasjonale krigsforbrytertribunalet for det tidligere Jugoslavia

Kategori:Personer fra Sarajevo
Kategori:Bosniske politikere
Kategori:Serbiske politikere
Kategori:Psykiatere
Kategori:Personer innen alternativ behandling
Kategori:Personer fra jugoslaviakrigene
Kategori:Serbere dømt for forbrytelser
Kategori:Personer dømt for krigsforbrytelser
Kategori:Personer dømt for folkemord
Kategori:Personer dømt for forbrytelser mot menneskeheten